Myllypuron metroasema

**Myllypuron metroasema** () on Helsingin metron maanpäällinen asema, joka sijaitsee Myllypuron osa-alueella Vartiokylän kaupunginosassa Itä-Helsingissä. Myllypuron metroasema avattiin syksyllä 1986 ja se on ensimmäinen asema Itäkeskuksesta haarautuvassa M2-linjan Mellunmäen jatkeessa. Aseman lähistöllä ovat muun muassa Metropolian pääkampus, Myllypuron ostari, Liikuntamylly, Myllypuron terveysasema ja ”Suomen pisimpänä leipäjonona” tunnettu elintarvikejakelu.

Myllypuron metroasema on katettu pinta-asema ja sen alkuperäisilmeen suunnitteli arkkitehtitoimisto Toivo Korhonen. Asemalla on kaksi sisäänkäyntiä, joista molemmat ovat esteettömiä; eteläinen eli A-sisäänkäynti sijaitsee Myllyaukiolla ja pohjoinen B-sisäänkäynti Jauhokujan sillalla. Myllypuron metroasema peruskorjattiin vuosina 2014–2016, jolloin asemalle rakennettiin muun muassa lasiseinät ja sisäänkäyntejä korjattiin. Aseman eteläinen sisäänkäynti sai kolmet liukuportaat, joita ei aiemmin asemalla ollut lainkaan.

Vuonna 2025 Myllypuron asemaa käytti arkipäivisin keskimäärin 12&nbsp;900 matkustajaa.

## Korjaukset ja muutostyöt

HKL julkaisi lokakuussa 2011 hankesuunnitelman tulevalle peruskorjaukselle. Suunnitelmassa luonnehdittiin aseman silloista yleisilmettä vanhentuneeksi, huonokuntoiseksi ja epäsiistiksi. Myös matkustajaliikenteen turvallisuutta ja sujuvuutta kutsuttiin puutteelliseksi. Mittavan peruskorjauksen oli tarkoitus alkaa huhtikuussa 2013, mutta HKL:n toimitusjohtajan mukaan remontille etsittiin halvempaa vaihtoehtoa.

Peruskorjaus alkoi lopulta elokuussa 2014. Siinä uusittiin eteläinen lippuhalli, rakennettiin kolmet liukuportaat, joita ei asemalla ollut aiemmin lainkaan, korjattiin laiturikatos ja rakennettiin sinne lasiseinät, uusittiin laiturin pintarakenteet ja kalusteet, sekä rakennettiin uudet tekniset tilat ja huoltoportaat. Myllyaukion sisäänkäynnin yhteyteen asennettiin uusia polkupyöräpaikkoja. Kokonaan purettiin pohjoinen eli B-sisäänkäynnin rakennus, josta oli johtanut oma silta Myllypurontielle. Uuden sisäänkäynnit ovet avautuvat suoraan vuonna 2012 valmistuneelle koko metroradan ylittävälle Jauhokujan sillalle. Remontin ajan matkustajia palveli väliaikainen pohjoinen sisäänkäynti. Peruskorjauksen suunnitteli HMT Arkkitehdit pääsuunnittelijoinaan Jarmo Maunula ja Jukka Sallinen. Se valmistui kesällä 2016.

Aseman A-sisäänkäynnin luona sijaitseva Myllyaukio remontoitiin vuonna 2020. 

Pohjoinen B-sisäänkäynti suljettiin lokakuussa 2025 Myllypuron terveysaseman laajennusosan rakennustöiden takia. Arvion mukaan sisäänkäynti otetaan uudelleen käyttöön vuonna 2028.

## Kuvia

Tiedosto:Myllypuro metro station entrance April 2022.jpg|Eteläinen eli A-sisäänkäynti
Tiedosto:Myllypuro metro station (Helsinki, Finland) northern entrance (B) September 2023.jpg|Pohjoinen eli B-sisäänkäynti vuonna 2023 ennen terveysaseman laajennusosan rakentamista
Tiedosto:Myllypuro metro station (Helsinki, Finland) northern (B) stairs September 2023.jpg|B-sisäänkäynnissä on portaat ja kaksi hissiä
Tiedosto:Myllypuro metro station (Helsinki, Finland) outside September 2023.jpg|Laiturirakennus


;Ennen peruskorjausta

Tiedosto:Myllypuron metroasema. - N220643 (hkm.HKMS000005-km002uwy).jpg|Lippuhalli vuonna 1990
Tiedosto:Myllypuron metroasema, Helsinki.JPG|Asemalaituri vuonna 2006
Tiedosto:Myllypuron metroasema, Helsinki3.JPG|Uloskäynti asemalaiturilta Orpaanportaalle
Tiedosto:Myllypuron Metroasema - panoramio (1).jpg|Vanha B-sisäänkäynti vuonna 2012. Tässä vaiheessa Jauhokujan silta oli jo valmistunut, mutta rakennukseen kuljettiin vanhaa katettua siltaa pitkin.


## Lähteet

## Aiheesta muualla